Lënda:Gjuhë shqipe

Klasa:lX

Njësia mësimore:Fjalia e përbërë me pjesë të nënrenditur kohore

* Në mëngjes, **kur u zgjua plaka prej gjumit**, pa që shtrati i Mitit ishte bosh.
* Hekuri rihet **sa është i nxehtë**.
* **Që kur ka ardhur si drejtor**, punët shkojnë mirë.

Pjesa e nënrenditur kohore tregon kohën kur kryhet veprimi i shprehur nga folja e pjesës kryesore. U përgjigjet pyetjeve : **kur**?, **që kur**?, **deri kur**?.]

Ndërtimi:

Pjesa e nënrenditur kohore mund të plotësojë rrethanorin e kohës dhe lidhet me pjesën kryesore me anë të lidhëzave nënrenditëse kohore **kur, që kur, sa, derisa, tek, si, pasi, para se, ndërsa, sa kohë që, sapo, porsa** etj.

Pjesa e nënrenditur kohore mund të shprehë:

 a) marrëdhënie parakohësie dhe lidhet me pjesën kryesore me anë të lidhëzave nënrenditëse kohore: para se, përpara se, dhe e ka foljen gjithmonë në mënyrën lidhore.**P.sh**.: Mendohu mirë, para se të fillosh punën.

b) marrëdhënie njëkohësie dhe lidhet me pjesën kryesore me anë të lidhëzave nënrenditëse kohore: kur, tek, sa, ndërsa, sa kohë që. **P.sh**.:S’të shkon kot moti, kur je i zoti.

c) marrëdhënie paskohësie dhe lidhet me pjesën kryesore me anë të lidhëzave nënrenditëse kohore: si, pasi, mbasi, sapo, posa, porsa:**P.sh**.: Sa mbaruam mësimin, filluam të bisedojmë për lojën.

Pjesa nënrenditur kohore mund t’i zërë të tri pozicionet në fjalinë e përbërë.(para, në mes dhe pas pjesës kryesore).

Detyrë shtëpie:

Dalloni pjesën kryesore dhe pjesën e nënrenditur të këtyre fjalive të përbëra dhe tregoni llojin e tyre.

* Ku e ke punën, shtro gunën.
* Mos e lëndo ku i dhemb.
* Ruaje zogun sa e ke në dorë.
* Në mbrëmje, kur dielli i purpurt iu afrua majës së Bjeshkëve të Nëmura, djemtë shkuan në kampin e skiatorëve.
* Vëllai erdhi atëherë kur nuk e prisnin .
* Vrapoi me shpejtësi derisa u zhduk thellë në pyll.